b'\n_START_ARTICLE_\nHenrik VIII. Angle\xc5\xa1ki\n_START_SECTION_\n\xc5\xbdivljenjepis\n_START_PARAGRAPH_\nRodil se je kot drugi sin Henrika VII. in Elizabete Yor\xc5\xa1ke. Po smrti starej\xc5\xa1ega brata, princa Arthurja, leta 1502, je postal prestolonaslednik in 22. aprila 1509 je bil okronan za kralja. S tem je postal drugi kralj iz dinastije Tudor._NEWLINE_Po prihodu na prestol se je poro\xc4\x8dil z bratovo vdovo Katarino Aragonsko. Imela sta samo h\xc4\x8der Marijo (Mary), vendar si je Henrik \xc5\xbeelel sina, ki bi ga nasledil na prestolu. Dinastija v tem \xc4\x8dasu ni bila dovolj mo\xc4\x8dna, da bi okronali \xc5\xbeensko. Henrik se je zaljubil v Anne Boleyn in je posku\xc5\xa1al prepri\xc4\x8dati pape\xc5\xbea Klemna VII., da bi razveljavil njegov zakon. Pape\xc5\xbe je leta 1529 pod pritiskom cesarja Karla V. zavrnil njegovo pro\xc5\xa1njo. Henrik je nato postavil za canterburyjskega nad\xc5\xa1kofa Thomasa Cranmera, ker je le-ta pristal, da ga bo poro\xc4\x8dil. Tako se je Henrik leta 1533 samovoljno poro\xc4\x8dil z Anne Boleyn in s tem ignoriral pape\xc5\xbeevo zavrnitev. V parlamentu so izglasovali Zakon o premo\xc4\x8di (Act of Supremacy, 1534), s katerim je bil kralj razgla\xc5\xa1en za vrhovnega poglavarja Anglikanske cerkve._NEWLINE_Tudi drugi zakon mu ni prinesel mo\xc5\xa1kega potomca. Anne Boleyn mu je rodila h\xc4\x8der Elizabeto. Leta 1536 so jo obsodili na smrt zaradi veleizdaje in incesta. Takoj ko so jo obglavili, se je Henrik poro\xc4\x8dil z Jane Seymour, ki mu je rodila sina Edvarda in nekaj dni po porodu umrla. Kasneje se je poro\xc4\x8dil \xc5\xa1e trikrat: z Ano Klevsko, Catherine Howard (obglavljena zaradi pre\xc5\xa1u\xc5\xa1tvovanja) in Catherine Parr, vendar mu nobena ni rodila otroka. Umrl je v Londonu leta 1547._NEWLINE_Razen po razkolu z Rimom in ustanavljanju Anglikanske cerkve ter razpu\xc5\xa1\xc4\x8danju vseh samostanov in konfiskaciji njihovega premo\xc5\xbeenja je Henrik ostal zapisan v zgodovini tudi po prvem Zakonu o uniji, s katerim je leta 1536 priklju\xc4\x8dil Wales k Angliji. Ne moremo pa zamol\xc4\x8dati njegove krutosti, s katero je moril svoje "nasprotnike", s \xc4\x8dimer se je povzpel na vrh lestvice slabih monarhov.'